Specialioji ataskaita Nr. 3/2011 „Nuo konfliktų nukentėjusiose šalyse per Jungtinių Tautų organizacijas skirstomų ES įnašų efektyvumas ir rezultatyvumas“





SANTRUMPŲ SĄRAŠAS IR TERMINŲ ŽODYNĖLIS EK : Europos Komisija ES : Europos Sąjunga "EuropeAid" : Europos Komisijos bendradarbiavimo tarnyba FAFA : Europos Komisijos ir Jungtinių Tautų finansinis ir administracinis pagrindų susitarimas JT : Jungtinės Tautos JTVP : Jungtinių Tautų vystymo programa SESV : Sutartis dėl Europos Sąjungos veikimo SMART : Konkretūs, išmatuojami, pasiekiami, realistiški ir su laiko nuoroda (angl. Specific, Measurable, Attainable, Realistic and Timebased) UNRWA : Jungtinių Tautų paramos ir darbo agentūra Palestinos pabėgėliams Artimuosiuose Rytuose Efektyvumas : Geriausias panaudotų išteklių ir pasiektų rezultatų santykis Indėliai : Veiklos vykdymui, pavyzdžiui, projekto įgyvendinimui reikalingi ištekliai Išdavos : Ilgalaikis poveikis, dažniausiai išreiškiamas plataus masto socialiniais ir ekonominiais padariniais Išdirbiai : Produktai, ilgalaikis turtas ir paslaugos, gauti užbaigus vystymo intervenciją; jie taip pat gali apimti su intervencija susijusius pakeitimus, kurie yra svarbūs išdavų pasiekimui Jungtinis valdymas : Veiklos vykdymas per tarptautines organizacijas Netiesioginės sąnaudos : Sąnaudos, kurios nėra tiesiogiai priskirtinos veiklai, pavyzdžiui, pridėtinės išlaidos Patikos fondas : Finansavimo priemonės, kurias taikydami donorai sutelkia išteklius Rezultatyvumas : Konkrečių nustatytų tikslų įvykdymas ir planuotų rezultatų pasiekimas Tiesioginės sąnaudos : Veiklai tiesiogiai priskirtinos sąnaudos Tvarumas : Rezultatų išlaikymas pasibaigus ES finansavimui SANTRAUKA I. Europos Komisija pradėjo dar aktyviau bendradarbiauti su Jungtinėmis Tautomis, vykdydama savo įsipareigojimą geriau koordinuoti pagalbą. Per Jungtinių Tautų organizacijas paskirstytų "EuropeAid" lėšų suma išaugo nuo 144 milijonų eurų 2001 m. iki 935 milijonų eurų 2009 m. Aukščiausias lygis buvo pasiektas 2006 m., kuomet šios lėšos viršijo 1 milijardą eurų. II. Tai – antrasis audito, kurį sudarė dvi dalys, etapas. Pagrindinis audito klausimas buvo tai, ar Komisija lėšas per Jungtines Tautas skirsto racionaliausiu būdu. Pirmosios dalies metu buvo nagrinėjamas sprendimų priėmimas ir priežiūra. Buvo padaryta išvada, kad išnagrinėjus sprendimo įgyvendinti pagalbą per JT priėmimo procesą, nebuvo nustatyta požymių, jog tai būtų pats rezultatyviausias ir efektyviausias pasirinkimas, ir kad priežiūros sistemos turėtų būti toliau tobulinamos. Pirmajam etapui skirta Specialioji ataskaita Nr. 15/2009 buvo paskelbta 2010 m. sausio mėn. III. Antrajame etape vertinamas tikslų pasiekimas. Jis papildo pirmąjį etapą tuo, kad buvo vertinama, ar ES įnašai, skirstomi per Jungtinių Tautų organizacijas, yra rezultatyvus, efektyvus ir tvarus būdas teikti pagalbą nuo konfliktų nukentėjusiose šalyse. Audito metu buvo nagrinėjama Afganistane, Irake ir Sudane 2006–2008 m. vykdytų projektų imtis. IV. Audito Rūmai daro išvadą, kad: a) atlikus projektų imties auditą, pasitvirtino pagrindinė 1 etapo metu suformuluota pastaba, kad Komisijai skirtose JT ataskaitose nepateikta pakankamai savalaikės informacijos. Didžioji ataskaitų dalis vis dar rengiama per vėlai; jos nėra pakankamai išsamios, o didžiausias dėmesys skiriamas veiklai, o ne rezultatams; b) buvo dažnai nustatoma su projektų koncepcija susijusių trūkumų, kurie turėjo neigiamų pasekmių projektų įgyvendinimui ir vertinimui; c) Komisija, skirstydama lėšas per JT, suteikė pagalbą vietovėse, kurias kitaip būtų buvę labai sunku pasiekti. Atsižvelgiant į didelę būdingą riziką nuo konfliktų nukentėjusiose šalyse, finansuojama veikla iš esmės turėjo teigiamą poveikį: 10 iš 19 imtį sudariusių projektų atveju buvo pasiekti visi arba bent pagrindiniai tikslai; d) daugumos Afganistane, Irake ir Sudane vykdytų intervencinių veiksmų atveju planuoto įgyvendinimo laikotarpio trukmė buvo viršyta daugiausia dėl nerealistiškų terminų, nustatytų susitarimuose dėl įnašo, kuriuose buvo nepakankamai įvertinta sudėtinga šių šalių padėtis. Keturi iš 19 projektų buvo įgyvendinti laikantis pradinių terminų, o kelių projektų atveju pradinė trukmė prailgėjo daugiau nei dvigubai; e) atsižvelgiant į sudėtingas aplinkybes, kurioms esant projektai buvo įgyvendinami, apskritai sunku užtikrinti rezultatų tvarumą. Tačiau buvo įvertinta, kad daugumos pasiektų rezultatų atveju tvarumo galimybės yra realios; f) atsižvelgiant į tai, kad atlikti sąnaudų įvertinimai buvo riboti ir nebuvo sistemingai dokumentuojami, Komisija nepakankamai dėmesio skyrė efektyvumo aspektams. Be to, Audito Rūmai šioje srityje nustatė trūkumų beveik pusės (devynių iš 19) į imtį įtrauktų projektų atveju, o septynių projektų atveju informacija buvo nepakankama. V. Audito Rūmai, remdamiesi savo pastabomis, teikia šias rekomendacijas, kurių tikslas – dar labiau padidinti intervencinių veiksmų rezultatyvumą ir efektyvumą: a) Į susitarimus dėl įnašo turėtų būti įtraukti tikslai, kurie būtų tinkamai pritaikyti konkrečioms aplinkybėms, kiekybiniai rodikliai, skirti šių tikslų pasiekimui išmatuoti, kai tai yra įmanoma, ir realistiški terminai. b) Ataskaitų apie finansuojamą veiklą teikimas turėtų būti dar labiau tobulinamas, kad Komisija laiku galėtų įvertinti finansuojamų projektų rezultatyvumą ir efektyvumą. Komisija turėtų prižiūrėti visus ataskaitų, kurių kokybė laikoma nepakankama, teikimo atvejus. c) Turėtų būti sistemingai vertinamas finansuojamų projektų efektyvumas ir, kai tai yra įmanoma, nustatomi standartinių sąnaudų orientaciniai dydžiai. ŽEMĖLAPIS, KURIAME PARODYTOS ŠIO AUDITO METU TIKRINTOS ŠALYS +++++ TIFF +++++ Šaltinis: Eurostatas. ĮVADAS AUDITO SRITIS 1. Pastaruosius du dešimtmečius buvo stengiamasi koordinuoti ir suderinti vystomąjį bendradarbiavimą siekiant dar labiau padidinti pagalbos rezultatyvumą. Šis susitelkimas į rezultatus visų pirma buvo atspindėtas 2000 m. Tūkstantmečio vystymosi tiksluose. 2. Komisija tęsė šią politiką 2005 m. Paryžiaus deklaracijoje dėl pagalbos veiksmingumo ir Europos konsensuse dėl vystymosi prisiėmusi įsipareigojimą koordinuoti pagalbą glaudžiai bendradarbiaujant su tokiomis tarptautinėmis organizacijomis kaip Jungtinės Tautos. 3. Priėmus sprendimą aktyviau bendradarbiauti su JT, taip pat reaguojant į dideles krizes Afganistane, Irake ir Sudane, Komisijos per JT organizacijas įgyvendinamos pagalbos apimtys ženkliai padidėjo. Vien tik Komisijos "EuropeAid" bendradarbiavimo tarnybos ("EuropeAid") atveju per JT skirstomų lėšų suma nuo 144 milijonų eurų 2001 m. išaugo iki 935 milijonų eurų 2009 m. Aukščiausias lygis buvo pasiektas 2006 m., kuomet šios lėšos viršijo 1 milijardą eurų (žr. 1 diagramą). 1 DIAGRAMA 2001–2009 M. JT ORGANIZACIJOMS "EUROPEAID" SKIRTI ĮNAŠAI (MILIJONAIS EURŲ) +++++ TIFF +++++ Šaltinis: Europos Komisija. POLITIKOS PAGRINDAS 4. ES biudžeto vykdymo metodas, pasitelkiant tokias tarptautines organizacijas kaip JT, vadinamas jungtiniu valdymu [1]. Pagrindinis jungtinio valdymo principas – patikėti tam tikras vykdymo užduotis tarptautinėms organizacijoms pasikliaujant jų kontrolės sistemomis. Tačiau bendra atsakomybė už biudžeto valdymą ir racionalų lėšų panaudojimą ir toliau tenka Komisijai [2]. 5. Per Jungtinių Tautų organizacijas skirstomos ES lėšos gali būti įsisavintos šiais būdais: a) vienintelio donoro ar kelių donorų įnašus skiriant konkretiems projektams; b) įnašus skiriant kelių donorų patikos fondams [3], kurie paprastai naudojami esant krizinei situacijai (po konfliktų ar stichinių nelaimių). Pagrindinis patikos fondų veikimo principas yra tas, kad donorai prisideda prie fondo, neskirdami pinigų konkrečiai veiklai ar tikslams ("nenumatydami lėšų"). Tuomet nustatomi visam fondui skirti bendri tikslai, kurie gali būti toliau tikslinami formuluojant pagrindinių projektų ar veiklos tikslus. Apie 26 % JT organizacijoms skirtų įnašų yra skiriama naudojantis kelių donorų patikos fondais [4]. Kaip pavyzdį galima įvardyti Afganistane ir ypač Irake vykdomus intervencinius veiksmus: šiose šalyse Komisijos lėšos iki šiol buvo beveik išimtinai skirstomos per kelių donorų patikos fondus; c) įnašus skiriant bendrajam JT organizacijos biudžetui. Šis konkretus metodas taikomas Jungtinių Tautų paramos ir darbo agentūrai Palestinos pabėgėliams Artimuosiuose Rytuose (UNRWA) Okupuotoje Palestinos Teritorijoje. Komisijos metinis 66 milijonų eurų įnašas sudaro maždaug ketvirtadalį UNRWA bendrojo biudžeto. 6. ES įnašus reglamentuoja šie teisės aktai ir susitarimai: a) Europos Bendrijų finansiniame reglamente nustatyti pagrindiniai lėšų skirstymo per tarptautines organizacijas principai. Jame įvardyti atvejai, kuomet galima taikyti jungtinį valdymą, ir nustatyta, kad jungtinis valdymas gali būti naudojamas tik tada, jei tarptautinės organizacijos taiko tarptautiniu mastu pripažintus apskaitos, audito, vidaus kontrolės ir viešųjų pirkimų standartus; b) 2003 m. ES ir JT finansiniu ir administraciniu pagrindų susitarimu (FAFA) ir kitais susijusias susitarimais siekiama perteikti Finansinio reglamento reikalavimus sutartinėmis nuostatomis. FAFA taikomas visiems Komisijos ir JT sudarytiems finansavimo susitarimams. Jame nustatyti pagrindai, kuriais siekiama sustiprinti bendradarbiavimą leidžiant JT organizacijoms valdyti įnašus vadovaujantis savo pačių procedūromis; c) kiekvienam Komisijos finansuojamam JT veiksmui pasirašomas susitarimas dėl įnašo, kuriame nurodoma finansavimo suma, veiksmo tikslai, vykdytina veikla ir jos atlikimo terminai bei ataskaitų teikimo reikalavimai. AUDITO APIMTIS IR METODAS 7. Šio audito nagrinėjamas dalykas – per Jungtinių Tautų organizacijas skirtoma Komisijos pagalba. Tai – antroji audito, kurį sudarė du etapai, dalis [5]. 8. Pagrindinis pirmo ir antro etapų audito klausimas buvo tai, ar Komisija lėšas per Jungtines Tautas skirsto racionaliausiu būdu. 9. Pirmo etapo metu buvo nagrinėjamos sprendimų priėmimo ir priežiūros sistemos. Pagrindiniai nustatyti faktai buvo šie: a) išnagrinėjus sprendimo įgyvendinti pagalbą per JT priėmimo procesą nenustatyta požymių, kad tai būtų pats efektyviausias ir rezultatyviausias pasirinkimas; b) priežiūros priemonės nesuteikė tinkamos informacijos apie finansinių procedūrų patikimumą ir tikslų pasiekimą. 10. Antro etapo metu vertinamas tikslų pasiekimas. Jis papildo pirmąjį etapą tuo, kad buvo vertinama, ar ES įnašai, skirstomi per Jungtinių Tautų organizacijas, yra rezultatyvus, efektyvus ir tvarus būdas teikti pagalbą nuo konfliktų nukentėjusiose šalyse [6]. Jo metu nebuvo tikrinami Komisijos veiksmai, kurių ji ėmėsi siekdama išspręsti pirmojo etapo metu iškeltus klausimus. 11. Audito metu pagrindinis dėmesys buvo skiriamas nuo konfliktų nukentėjusioms šalims daugiausia dėl su reikšmingumu susijusių priežasčių. Septynios iš 10 šalių, kurios gavo daugiausiai 2006–2008 m. per JT skirstytų lėšų, buvo nukentėjusios nuo konfliktų. Tai – Irakas, Palestina, Afganistanas, Sudanas, Dramblio Kaulo Krantas, Somalis ir Šri Lanka. Šios septynios šalys gavo 39 % visų per JT skirstytų "EuropeAid" lėšų, o likusios lėšos (61 %) buvo paskirstytos daugiau nei 80 šalių (žr. 2 diagramą). 12. Audito klausimas buvo nagrinėjamas analizuojant Afganistane, Irake ir Sudane 2006–2008 m. vykdytų projektų imtį. Šioms trims šalims tenka maždaug ketvirtadalis visų šiuo laikotarpiu per JT organizacijas skirstytų ES lėšų. Projektai buvo atrinkti remiantis reikšmingumo kriterijumi. Jiems teko beveik 80 % visų 2006–2008 m. šioms trims šalims skirtų įnašų (žr. 3 diagramą). 13. Dažniausiai vykdyta su į imtį įtrauktais projektais susijusi veikla buvo išminavimas, pabėgėliams skirta parama, rinkimų rengimas, atkūrimas ir gebėjimų stiprinimas. 2 DIAGRAMA ŠALYS, 2006–2008 M. GAVUSIOS PER JT SKIRSTYTAS ES LĖŠAS (MILIJONAIS EURŲ IR %) +++++ TIFF +++++ Šaltinis: Europos Komisija. 14. Audito rezultatai yra pagrįsti: a) su lėšomis, skirstytomis per JT, susijusių bendro pobūdžio dokumentų analize, įskaitant Komisijos atliktą bendradarbiavimo su JT įvertinimą; b) 19 projektų (įskaitant tris patikos fondus) skirtų į imtį įtrauktų 23 įnašų dokumentų peržiūra remiantis susitarimais dėl įnašo, finansinėmis, pažangos ir audito ataskaitomis (žr. Priedą); c) pokalbiais su Komisijos ir JT darbuotojais; d) Sudane atliktu auditu vietoje; e) susirinkimų, surengtų JTVP kelių donorų patikos fondų biure Niujorke, medžiaga. 3 DIAGRAMA BENDRAS 2006–2008 M. SUTEIKTAS FINANSAVIMAS IR IMČIŲ DYDŽIAI +++++ TIFF +++++ Šaltinis: Europos Komisija. 15. Sprendimas finansuoti projektus nuo konfliktų nukentėjusiose šalyse sukelia reikšmingą riziką, kuri gali būti sumažinta tik iki tam tikro lygio. Tai, ar ši būdinga rizika yra priimtina, yra politinis sprendimas, todėl šis klausimas audito metu nebuvo nagrinėjamas. 16. Dviejose iš šių trijų šalių (Irake ir Afganistane) patikros vietoje negalėjo būti atliktos dėl to, kad audito metu šios šalys buvo atsidūrusios pokonfliktinėje padėtyje arba jose konfliktas vis dar vyko. Tai apribojo rezultatyvumo, efektyvumo – o visų pirma tvarumo – įvertinimą. PASTABOS PRIEŽIŪROS SISTEMOS IR PROJEKTŲ KONCEPCIJA – TAI PAGRINDINIAI VEIKSNIAI UŽTIKRINANT REZULTATYVUMĄ IR EFEKTYVUMĄ 17. Šioje ataskaitos dalyje bendrais bruožais pateikti audito metu nustatyti su pagrindiniais efektyvumo, rezultatyvumo ir tvarumo aspektais susiję faktai. Siekiant užtikrinti, kad su šiais aspektais susiję tikslai būtų pasiekti, būtina įdiegti reikiamus elementus, iš kurių du svarbiausi yra šie: patikima projektų koncepcija bei tinkama priežiūra ir ataskaitų teikimas. Šie elementai turi įtakos visiems proceso etapams nuo pat jo pradžios iki finansuojamų veiksmų tvarumo artimiausioje ateityje užtikrinimo. 18. Audito pirmojo etapo metu priežiūros tema buvo nagrinėjama atskaitos tašku pasirinkus įdiegtų sistemų patikimumo įvertinimą. Kaip nurodyta 10 dalyje, šis antrasis audito etapas papildo ankstesnį etapą. REIKIA TOBULINTI PROJEKTŲ PRIEŽIŪRĄ 19. Komisijos sprendimas teikti pagalbą nuo konfliktų nukentėjusioms šalims reiškia, kad laikomas priimtinu reikšmingas su rezultatais susijusios būdingos rizikos lygis. Be to, priėmus sprendimą dėl veiklos vykdymo šiose šalyse, dažnai yra būtina naudotis tarpininkų, kaip antai JT, paslaugomis, taipogi apribojamos galimybės vietoje prižiūrėti finansuojamus intervencinius veiksmus. Todėl priešingai nei kitų ES finansuojamų veiklos rūšių atveju, Komisija turi daugiau pasitikėti trečiųjų šalių teikiama informacija, jai nesuteikiant beveik jokios galimybės tos informacijos patvirtinti. 20. Esant šioms aplinkybėms Komisija turi didžia dalimi kliautis JT ataskaitomis. Vadovaujantis FAFA reikalavimais, su kiekvienu susitarimu dėl įnašo susijusios ataskaitos turi būti rengiamos bent kartą per metus, o galutinė ataskaita turėtų būti parengta per šešis mėnesius nuo įgyvendinimo laikotarpio pabaigos. 21. Informacija, kuri turi būti pateikta ataskaitose, yra nurodoma su kiekviena finansuojama veikla susijusiame susitarime dėl įnašo [7]. 2007 m. buvo parengtos ataskaitų teikimo gairės siekiant pagerinti JT ataskaitų kokybę [8]. Vadovaujantis šiomis gairėmis, projektų ataskaitose didžiausias dėmėsys turi būti skiriamas rezultatams, o ne veiklai, tokiu būdu sudarant galimybę atlikti lyginamąją susitarime dėl įnašo pateiktų tikslų ir faktinių pasiekimų analizę. 22. Antrojo etapo metu įvertinus projektų imtį, pasitvirtino pirmojo audito etapo metu nustatyti pagrindiniai faktai, kadangi: a) buvo labai vėluojama parengti didžiąją dalį ataskaitų; b) jose pagrindinis dėmesys buvo skiriamas veiklai, o ne tarpiniams ir galutiniams rezultatams; c) jos nebuvo pakankamai išsamios, kad būtų galima įvertinti rezultatyvumą ir efektyvumą. 1 nuotrauka. Statybos darbai įgyvendinant projektą "Chartumo valstijos gebėjimų stiprinimas formuluojant ir įgyvendinant miestų planavimo politiką" (Sudanas) +++++ TIFF +++++ Šaltinis: Europos Audito Rūmai. 1 LANGELIS Į IMTĮ ĮTRAUKTŲ PROJEKTŲ ATASKAITŲ TEIKIMO TRŪKUMAI Vėlai parengtos ataskaitos Penktajam Sudano gyventojų surašymui suteikta parama Sudane vykdyto gyventojų surašymo projekto įgyvendinimo laikotarpis truko nuo 2006 m. balandžio mėn. iki 2009 m. birželio mėn. Audito metu buvo galima pasinaudoti tik 2007 m. ataskaita, o tai reiškia, kad nebuvo pateikta nei 2008 m. ataskaita, nei galutinė ataskaita, kuri turėjo būti parengta 2009 m. gruodžio mėn. Pietų Sudano teisinių reikalų ir konstitucinės plėtros ministerijai bei teismų sistemai teikta infrastruktūrai skirta parama nepaprastosios padėties atveju Audito metu vis dar nebuvo galima pasinaudoti galutine ataskaita, kuri turėjo būti parengta 2009 m. rugsėjo mėn. Nepakankama informacija Laikina nusiginklavimo, demobilizavimo ir reintegravimo programa (IDDRP) Nors galutinėje ataskaitoje pateikti ženklūs darbo apimties pakeitimai (išlaidos sumažintos daugiau nei 70 % ir neįvykdytos kelios veiklos rūšys), ankstesnėse ataskaitose šie pakeitimai nebuvo nurodyti bei nepateikta jokių kitų įrodymų, kad Komisija buvo apie tai informuota. Pietų Sudano naujos administracijos gebėjimų stiprinimas 65 % išlaidų galutinėje ataskaitoje buvo deklaruotos kaip "ankstesnės išlaidos" nepateikiant jokių papildomų paaiškinimų dėl susijusių sąnaudų pobūdžio ar turinio. Tolesnė rinkimams Afganistane skirta parama Nebuvo parengta jokia konkreti su šiuo projektu susijusi ataskaita, nors visi mokėjimai buvo atlikti. Vieninteliai dokumentai, kuriais buvo galima pasinaudoti, buvo bendro pobūdžio rinkimų ataskaitos. PROJEKTŲ KONCEPCIJOS TRŪKUMAI SUMAŽINA REZULTATYVUMĄ IR EFEKTYVUMĄ BEI PABLOGINA JŲ ĮVERTINIMO KOKYBĘ 23. Tinkama projektų koncepcija – tai ne tik rezultatyvumo, bet ir efektyvumo pagrindas. Audito Rūmai nagrinėjo, ar: - susitarime dėl įnašo išdėstyti tikslai buvo aiškūs ir realistiški; - buvo nustatyti rodikliai, kai tai būdavo įmanoma; - terminai buvo tinkamai pritaikyti konkrečioms aplinkybėms, o biudžetas buvo pakankamai išsamus, kad visų pirma būtų galima įvertinti efektyvumą [9]. 24. Didžiajai į imtį įtrauktų susitarimų dėl įnašo (18 iš 19) daliai buvo būdingas vienas ar daugiau šių įvardytų trūkumų: a) Nekonkretūs tikslai: jų poveikis tas, kad negali būti išmatuoti veiklos rezultatai, kadangi neaišku, kokie tikslai turėjo būti pasiekti. Tas pats pasakytina ir apie tikslus, kurie yra tokie neapibrėžti, kad visada bus pasiekti (jie dažniausiai apibūdinami naudojant tokias formuluotes kaip "remti …"). Be to, yra didesnė tikimybė, kad rezultatai, o ypač projekto poveikis, bus riboti, jei iš pat pradžių nėra aiškiai nustatyti siektini tikslai. b) Nenustatyti rodikliai: nenustačius rodiklių, Komisija ir JT negali išmatuoti veiklos rezultatų, jų stebėti, tinkamai prižiūrėti veiklos vykdymo ir platesnio pobūdžio išdirbių ir tokiu būdu laiku imtis taisomųjų veiksmų. c) Nenustatyti pagrindiniai kriterijai: nenustačius pagrindinių kriterijų, negali būti įvertinta pažanga, kadangi nėra informacijos apie tai, kokia situacija buvo prieš pradedant vykdyti intervencinius veiksmus, todėl neaišku, kuo remiantis turėtų būti vertinami rezultatai. d) Silpnas veiklos ir tikslų loginis ryšys: skyrus lėšų, skirtų projekto veiklai finansuoti, turėtų būti pasiekti projekto tikslai. Tačiau veiklos ir bendrų tikslų – visų pirma ilgalaikių tikslų – loginis ryšys ne visuomet aiškus. Todėl nepaisant to, kad veikla galėjo būti sėkmingai užbaigta, gali būti nepasiektas planuotas projekto poveikis. e) Nerealistiški terminai: dėl jų projektas vėlesniame etape yra pratęsiamas, o tam būtini papildomi darbai bei papildomi Komisijos ir JT ištekliai. f) Nepakankamai įvertinta rizika: nors rizika yra ypač didelė ir ją sudėtinga įvertinti nuo konfliktų nukentėjusiose šalyse, svarbu, kad planavimo etape į ją būtų deramai atsižvelgta. FINANSUOJAMOS VEIKLOS REZULTATYVUMAS IR TVARUMAS PASIEKTA GERŲ SU KOMISIJOS FINANSUOJAMA VEIKLA SUSIJUSIŲ REZULTATŲ ESANT SUDĖTINGOMS APLINKYBĖMS 25. Šio audito kontekste rezultatyvumas, vadovaujantis Finansiniu relamentu, yra apibrėžiamas kaip tikslų įgyvendinimas ir rezultatų pasiekimas. Audito Rūmai įvertino 19 į imtį įtrauktų projektų rezultatyvumą, lygindami planuojamus pasiekti susitarime dėl įnašo išdėstytus tikslus su faktiniais pasiekimais. Rezultatyvumas buvo įvertintas kaip: Geras | Jei pasiekta visų su išdirbiais ir išdavomis susijusių tikslų arba tikėtina, kad jie bus pasiekti | Yra nedidelių trūkumų | Jei tikėtina, kad bus pasiekta tik pagrindinio (-ių) tikslo (-ų) | Yra rimtų trūkumų | Jei įvykdžius projektą bus tik iš dalies pasiektas (-i) pagrindinis (-iai) tikslas (-ai) | Nepatenkinamas | Jei nebuvo arba nebus pasiekta pagrindinių tikslų | 26. Bendradarbiaujant su JT organizacijomis tapo įmanoma teikti pagalbą labai sudėtingoje darbo aplinkoje. Dviejų projektų atveju nustatyti tikslai buvo visiškai pasiekti ir todėl jų rezultatyvumas buvo įvertintas kaip "geras", tuo tarpu aštuonių projektų atveju buvo nustatyta, kad "yra nedidelių trūkumų", o penkių projektų atveju – "yra rimtų trūkumų". Du projektai dėl ypatingų aplinkybių nebuvo iki galo įgyvendinti, todėl jų pagrindiniai tikslai nebuvo pasiekti. Taigi jų rezultatyvumas įvertintas kaip "nepatenkinamas". Aptiktų trūkumų pavyzdžius galima rasti 2 langelyje, o bendri rezultatai pateikti 4 diagramoje ir Priede. 27. Dėl turimos nepakankamos informacijos rezultatų nebuvo galima įvertinti šiais atvejais: a) vieno projekto atveju nors visi mokėjimai buvo atlikti, nebuvo parengta speciali su finansuojamu projektu susijusi ataskaita; b) vienas didelės apimties projektas buvo susijęs su patikos fondu. Jo tikslai, išdėstyti susitarime dėl įnašo, buvo susiję su fondu apskritai ir todėl tai buvo daugiau bendro pobūdžio tikslai. Nors pagrindiniams projektams buvo nustatyti konkretesni tikslai, negali būti nustatytas aiškus ryšys tarp pasiektų projekto tikslų ir susitarime dėl įnašo nustatytų bendrų tikslų. Todėl rezultatyvumą bus galima įvertinti tik tada, kai fondo veikla bus nutraukta, o taip audito metu dar nebuvo padaryta. 4 DIAGRAMA Į IMTĮ ĮTRAUKTŲ PROJEKTŲ REZULTATYVUMAS (PAGAL PROJEKTŲ SKAIČIŲ IR ATITINKAMAS SUMAS) +++++ TIFF +++++ Šaltinis: Europos Audito Rūmai. 2 LANGELIS REZULTATYVUMO PAVYZDŽIAI Projektas, kurio numatyti rezultatai, tikėtina, bus pasiekti Grįžusių asmenų ir Irako viduje perkeltųjų asmenų grįžimui ir reintegracijai skirta parama Audito metu projektas vis dar buvo vykdomas. Tačiau, kaip nurodyta 2009 m. rugsėjo mėn. ataskaitoje, programa buvo įgyvendinama pagal planą: kelios veiklos rūšys jau buvo įvykdytos, pavyzdžiui, suteikti būstai ir tiektas saugus geriamasis vanduo, o kitų veiklos rūšių atveju rezultatai buvo geresni nei tikėtasi. Projektai, kurių numatyti rezultatai nebuvo pasiekti Išminavimas Afganistane Numatyti projekto rezultatai nebuvo pasiekti, kadangi faktiškai buvo išminuota tik 1,6 km2 viso susitarime dėl įnašo nurodyto 26,6 km2 ploto. Pietų Sudano teisinių reikalų ir konstitucinės plėtros ministerijai bei teismų sistemai teikta infrastruktūrai skirta parama nepaprastosios padėties atveju Projektas pasibaigė 2009 m. kovo mėn. nesuteikus pagrindinio išdirbio: nebuvo pastatyti Pietų Sudano teisinių reikalų ministerijai bei teismų sistemai skirti pastatai. Po kelių vėlavimo ir sutarties pratęsimo atvejų pagal subrangos sutartį pasamdyta statybų bendrovė tapo nemoki, o banko garantijos, kaip vėliau paaiškėjo, buvo suklastotos. Audito metu vis dar buvo nenuspręsta, kokia suma turi būti susigrąžinta. Projektas, kurio poveikis yra neaiškus Tarptautinio rekonstrukcijos fondo priemonė Irake Išskyrus tikslą perpus sumažinti kūdikių mirtingumą (šiuo atveju buvo nustatyti siektini rezultatai, o turima informacija rodo, kad šis tikslas nebuvo pasiektas), nebuvo priemonių įvertinti, kokiu mastu buvo pasiekti kiti ilgalaikiai tikslai, kadangi nebuvo nustatyti rodikliai ar pagrindiniai kriterijai, taipogi nebuvo galima pasinaudoti patikimais statistiniais duomenimis. 28. Atliekant imties auditą nebuvo nustatytas ryšys tarp projekto dydžio arba finansuojamos veiklos tipo ir jo rezultatatyvumo. 29. Su keliais projektais susiję nustatyti rimti trūkumai iš esmės atsirado dėl nepakankamai geros projektų koncepcijos ir priežiūros stokos vėlesniame etape. 2 nuotrauka. Biurų statymas įgyvendinant projektą "Pietų Sudano teisinių reikalų ir konstitucinės plėtros ministerijai bei teismų sistemai teikta infrastruktūrai skirta parama nepaprastosios padėties atveju" +++++ TIFF +++++ Šaltinis: Europos Audito Rūmai. REZULTATŲ DAŽNAI NEPASIEKIAMA PER SUPLANUOTĄ ĮGYVENDINIMO LAIKOTARPĮ 30. Kiekvieno projekto terminai yra nustatyti atitinkamame susitarime dėl įnašo. Šių terminų laikymasis turi įtakos rezultatyvumui ir efektyvumui, nes: a) dėl vėlavimų projektai yra pratęsiami, o tai sąlygoja papildomą Komisijos darbuotojams tenkantį darbo krūvį; b) dėl terminų pratęsimo išauga tam tikrų kategorijų sąnaudos, kaip antai personalo sąnaudos, kurios turi būti apmokamos iš fiksuoto Komisijos įnašo. Tokiu būdu mažiau lėšų bus skiriama pagrindinei projekto veiklai finansuoti ir projekto veikla turės būti apribota, nebent būtų kitų finansavimo šaltinių; c) dėl įgyvendinimo vėlavimo atvejų prarandamas susijusių šalių pasitikėjimas, o tai gali turėti įtakos Komisijos reputacijai – šis reiškinys buvo aiškiai matomas vykdant du projektus Sudane. 31. Didžiosios į imtį įtrauktų projektų dalies atveju pradinis įgyvendinimo laikotarpis buvo žymiai viršytas. Taip buvo daugiausia dėl to, kad tam tikriems rezultatams pasiekti skirtas laikotarpis susitarimuose dėl įnašo buvo nepakankamai įvertintas, nes nebuvo pakankamai atsižvelgta į sudėtingas aplinkybes šiose šalyse. 32. Keturi iš 19 projektų buvo įgyvendinti laikantis pradinių numatytų terminų. 12 projektų atveju terminai buvo viršyti, o penkių iš šių projektų įgyvendinimo laikotarpis pailgėjo dvigubai ar daugiau nei dvigubai. Reikia pažymėti, kad du iš keturių projektų, kurie buvo įgyvendinti laikantis pradinių terminų, buvo išminavimo projektai. Išsami informacija apie nustatytus vėlavimo atvejus pateikta Priede ir 5 diagramoje. 33. Likusių trijų projektų atveju savalaikio įgyvendinimo įvertinimo svarba yra nedidelė dėl šių priežasčių: a) dviejų iš trijų patikos fondų (Sudane ir Irake) atveju susitarimuose dėl įnašo nustatyti įgyvendinimo laikotarpiai, nors ir buvo teisiškai įpareigojantys, neturėjo realaus poveikio, kadangi atitinkami grafikai buvo taikomi patiems fondams; b) trečio projekto atveju terminų įvertinimas vis dar yra preliminarus, kadangi projektas buvo ką tik pradėtas įgyvendinti. 5 DIAGRAMA PRADINIO ĮGYVENDINIMO LAIKOTARPIO PRATĘSIMAS PAGAL PROJEKTUS +++++ TIFF +++++ (1) Šių dviejų patikos fondų atveju, nors įgyvendinimo laikotarpiai buvo nustatyti teisiškai įpareigojančiuose dokumentuose, jie neturėjo beveik jokio realaus poveikio. (2) Audito metu šis projektas vis dar buvo pradiniame įgyvendinimo etape. (3) Audito metu buvo tariamasi dėl 12 mėnesių trukmės pratęsimo, tačiau šis sprendimas dar nebuvo patvirtintas. Šaltinis: Europos Audito Rūmai. TIKĖTINA, KAD DAUGUMA REZULTATŲ BUS ILGALAIKIAI 34. Šio audito kontekste tvarumas yra apibrėžtas kaip rezultatų išlaikymo mastas pasibaigus Komisijos finansavimui. 35. Kadangi dauguma į imtį įtrauktų projektų dar nebuvo užbaigti, audito metu buvo nagrinėjamas galimas projektų rezultatų tvarumas. Šio įvertinimo pagrindas buvo būtinų tvarumo sąlygų, t. y. naudos gavėjo atsakomybės, tolesnio finansavimo, reikiamos patirties bei šalies ar regiono politinės padėties, įvykdymo mastas. Tvarumas buvo įvertintas kaip: Geras | Jei rezultatai buvo ar greičiausiai bus ilgalaikiai, nes įvykdytos visos tvarumo sąlygos | Yra nedidelių trūkumų | Nepaisant to, kad ne visos tvarumo sąlygos yra įvykdytos, tikėtina, kad pagrindiniai rezultatai bus ilgalaikiai | Yra rimtų trūkumų | Jei kelios arba labai svarbios tvarumo sąlygos nėra įvykdytos, todėl yra pagrįstai abejojama pagrindinių projekto rezultatų tvarumu | Nepatenkinamas | Tuo atveju, jei yra įrodymų, kad rezultatai nebus išlaikyti | 36. Keturių imtį sudarančių projektų tvarumas buvo įvertintas kaip "geras". Penkių projektų atveju buvo nustatyta, kad "yra nedidelių trūkumų", dviejų projektų atveju – "yra rimtų trūkumų", o vieno projekto tvarumas buvo įvertintas kaip "nepatenkinamas". Septynių projektų įvertinimas negalėjo būti atliktas, kadangi jie buvo ką tik pradėti įgyvendinti (trys atvejai), turima informacija buvo nepakankama (du atvejai) arba buvo nepasiekti nustatyti pagrindiniai tikslai, todėl nebuvo rezultatų, kurios reikėtų išlaikyti (du atvejai). Rezultatų apžvalga pateikta Priede ir 6 diagramoje, o pavyzdžius galite rasti 3 langelyje. 37. Išnagrinėjus projektų imtį, paaiškėjo, kad tvarumo sąlygų svarba skiriasi. Tų projektų, kuriems buvo būdingas didelės atsakomybės ir politinio stabilumo derinys, atveju buvo labiausiai tikėtina, kad jie bus tvarūs. 6 DIAGRAMA REZULTATŲ TVARUMAS (PAGAL PROJEKTŲ SKAIČIŲ IR ATITINKAMAS SUMAS) +++++ TIFF +++++ Šaltinis: Europos Audito Rūmai. 3 LANGELIS TVARUMO PAVYZDŽIAI Projektai, kurie, tikėtina, bus ilgalaikiai Penktajam gyventojų surašymui suteikta parama, Sudanas Nors nebuvo parengta pasitraukimo strategija, yra užtikrinta tinkama naudos gavėjo atsakomybė, o biudžete numatyta pakankamai lėšų, kurios bus skirtos ateityje. Todėl rezultatai buvo išlaikyti bent iki tol, kol buvo vykdomas auditas, o jis buvo atliekamas praėjus vieneriems metams po įgyvendinimo laikotarpio pabaigos. Chartumo valstijos gebėjimų stiprinimas teikiant profesinio mokymo paslaugas, Sudanas Pagal šį projektą finansuoti mokymo centrai dar neveikia. Tačiau tikėtina, kad pagrindiniai rezultatai bus ilgalaikiai, visų pirma dėl to, kad naudos gavėjas yra prisiėmęs tvirtą atsakomybę. Projektai, kuriems būdingi tvarumo trūkumai Teisėtvarkos patikos fondas, Afganistanas Pagrindinis Teisėtvarkos patikos fondo tikslas – mokėti atlyginimus Afganistano policininkams. Dėl ribotų Afganistano finansinių gebėjimų fondas vidutinio laikotarpio ir ilgalaikėje perspektyvoje išliks priklausomas nuo tolesnio donorų finansavimo tam, kad jo veikla galėtų būti pratęsta. 3 nuotrauka. Mokymo centro, finansuoto pagal projektą "Chartumo valstijos gebėjimų stiprinimas teikiant profesinio mokymo paslaugas, Sudanas" įranga +++++ TIFF +++++ Šaltinis: Europos Audito Rūmai. FINANSUOJAMOS VEIKLOS EFEKTYVUMAS 38. Vienas patikimo finansų valdymo principų, kaip tai nurodyta Finansiniame reglamente, yra efektyvumas [10]. Efektyvumas taip pat yra vienas iš tikslų, nustatytų "Europos konsensuse dėl vystymosi" [11]. 39. Vadovaujantis Finansiniu reglamentu, efektyvumas šio audito kontekste yra apibrėžtas kaip geriausias panaudotų išteklių ir pasiektų rezultatų santykis. 40. Audito Rūmai siekė nustatyti, kokiu mastu Komisijos sąnaudų įvertinimai ir priežiūra užtikrino į biudžetus ir finansines ataskaitas įtrauktų sąnaudų pagrįstumą lyginant su suteiktomis paslaugomis. Šiame kontekste Audito Rūmai aptiko projektų, kuriems būdingas neoptimalus sąnaudų ir rezultatų santykis, pavyzdžių, visų pirma didelių administracinių sąnaudų pavyzdžių. NETINKAMAS PROJEKTŲ SĄNAUDŲ ĮVERTINIMAS 41. Susitarimuose dėl įnašo nurodytas biudžetų išsamumo lygis dažnai nėra adekvatus, kad būtų galima tinkamai įvertinti sąnaudų pagrįstumą ir sudaryti palankias sąlygas efektyvumo įvertinimui atlikti. 42. Viso projekto įgyvendinimo metu Komisijai atliekant sąnaudų įvertinimus didžiausias dėmesys skiriamas sąnaudų tinkamumui finansuoti, žymiai mažiau atsižvelgiant į efektyvumo aspektus. Jie paprastai nėra nei sistemingi, nei tinkamai paremiami dokumentais. 43. Nėra sistemingai naudojamasi esamais sąnaudų palyginimo mechanizmais, kaip antai: a) skirtingų projektų tų pačių sąnaudų kategorijų (pvz., personalo, atliekančio tas pačias funkcijas, sąnaudų) palyginimu; b) sąnaudų koeficientų (pvz., tarptautinio personalo sąnaudų ir bendrų personalo sąnaudų, techninės priežiūros ir įrangos santykio) apskaičiavimu ir palyginimu; c) palyginimu su orientaciniais dydžiais (pvz., vidutinėmis tam tikro ploto išminavimo sąnaudomis ir vidutinėmis gyventojų surašymo sąnaudomis vienam gyventojui). Į IMTĮ ĮTRAUKTUOSE PROJEKTUOSE NUSTATYTA TRŪKUMŲ 44. Devynių iš 19 patikrintų projektų atveju buvo nustatyti aukšti sąnaudų lygiai negavus įrodymų, kad tai sąlygojo suteiktų paslaugų kokybės pagerėjimą (pavyzdžiai pateikti 4 langelyje). Nebuvo galima atlikti septynių projektų įvertinimo, kadangi finansinėse ataskaitose pateikta informacija buvo nepakankama. Rezultatų santrauka pateikta Priede ir 7 diagramoje. 7 DIAGRAMA Į IMTĮ ĮTRAUKTŲ PROJEKTŲ EFEKTYVUMAS (PAGAL PROJEKTŲ SKAIČIŲ IR ATITINKAMAS SUMAS) +++++ TIFF +++++ Šaltinis: Europos Audito Rūmai. 45. Didelių sąnaudų atvejų visų pirma buvo nustatyta šiose srityse, susijusiose su: a) Netiesioginėmis sąnaudomis: vadovaujantis FAFA nuostatomis Komisija prisideda dengiant ne daugiau kaip 7 % tiesioginių sąnaudų, susijusių su JT organizacijų netiesioginėmis sąnaudomis. FAFA 5.1 straipsnyje taip pat reikalaujama, kad sudarant subrangos sutartis nebūtų patiriama didesnių sąnaudų. Tačiau audito metu buvo nustatyta projektų, kuriuos vykdant įgyvendinantys partneriai – dažniausiai kitos JT organizacijos – reikalavo, kad be 7 % FAFA susitarime numatytų tiesioginių sąnaudų būtų padengtos ir netiesioginės sąnaudos, o subrangovai buvo pasamdyti nepateikus įrodymų, kad tai nesąlygojo didesnių sąnaudų. b) Sąnaudose neatspindėtos veiklos apimties sumažinimu: atvejų, kuomet problemos iškyla dėl veiklos apimties sumažinimo arba kai JT ataskaitose pateikiama nepakankama informacija, priežiūra buvo netinkama. Dviejų projektų atveju, sumažinus darbo apimtį, nebuvo atitinkamai sumažintas ES įnašas. 4 nuotrauka. Biurai, pastatyti pagal "Sudano gamybinio pajėgumo atkūrimo programą" +++++ TIFF +++++ Šaltinis: Europos Audito Rūmai. 4 LANGELIS SU PROJEKTŲ SĄNAUDOMIS SUSIJUSIŲ TRŪKUMŲ PAVYZDŽIAI Netiesioginės sąnaudos Pietų Sudano naujos administracijos gebėjimų stiprinimas Šio patikos fondo, į kurį ES įnešė 1,9 milijono eurų, veiklą įvykdė JT organizacija, gavusi 3 % lėšų netiesioginėms sąnaudoms padengti. Tačiau faktinis (finansinis) projekto valdymas pagal subrangos sutartį buvo pavestas privačiai bendrovei, kuri pareikalavo padengti papildomus 10 % bendrų sąnaudų. Tokiu būdu bendros administracinės sąnaudos sudarė daugiau nei 13 %. Sudano gamybinio pajėgumo atkūrimo programa (SPCRP) Be to, kad buvo padengti 7 % netiesioginų sąnaudų, kitai JT organizacijai buvo sumokėtas valdymo mokestis (187 338 JAV doleriai) už paslaugų suteikimą vykdant šį projektą (pvz., biurų statymą). Apimties sumažinimas Išminavimas Afganistane Nors įgyvendinimo laikotarpis buvo sutrumpintas nuo dvylikos iki trijų mėnesių, o įvykdžius projektą iš tikrųjų buvo tik iš dalies pasiekta nustatytų tikslų, Komisijai priskirta suma nebuvo sumažinta. Laikina nusiginklavimo, demobilizavimo ir reintegravimo programa (IDDRP) Galutinėje ataskaitoje nurodyta, kad sumažinama darbų apimtis, o kartu 70 % sumažinamos bendros sąnaudos. Tačiau nebuvo atitinkamai sumažintas Komisijos įnašas, kuris sumažėjo tik 12 % ir dabar sudaro 65 % bendrų sąnaudų, o ne 20 %, kaip buvo planuota. 5 nuotrauka. Komunikacijos ir informacijos centras, skirtas "Sudano bendruomenės lygiu vykdomai atkūrimo ir atstatymo programai (RRP)" +++++ TIFF +++++ Šaltinis: Europos Audito Rūmai. IŠVADOS IR REKOMENDACIJOS 46. JT įsitraukimas į veiklą ir jos plėtojimas nuo konfliktų nukentėjusiose vietovėse suteikia galimybę Komisijai skirstyti pagalbą sudėtingomis aplinkybėmis. Tačiau teikiant pagalbą nuo konfliktų nukentėjusiose vietovėse susiduriama su ypatingais sunkumais: toli gražu ne visi jų gali būti įveikti. Kadangi patikrų, kurias Komisija gali atlikti vietoje, skaičius yra labai ribotas, turi būti daugiau kliaujamasi įgyvendinančių įstaigų darbu siekiant kompensuoti Komisijos atliekamos tiesioginės priežiūros trūkumą. 47. Audito Rūmai daro išvadą, kad šiomis aplinkybėmis buvo pasiekta tam tikrų gerų rezultatų ir kad yra realių galimybių, jog dauguma susijusių projektų rezultatų bus ilgalaikiai. Tačiau netinkama projektų koncepcija bei priežiūros ir ataskaitų teikimo trūkumai prisidėjo prie nustatytų projektų trūkumų. Komisija neskiria pakankamai dėmesio efektyvumo elementui ir nepakankamai užtikrina, kad JT ataskaitos jai suteiktų būtiną grįžtamąją informaciją. PROJEKTŲ KONCEPCIJA 48. Projektų koncepcija iš esmės nėra tinkama, kadangi 18 iš 19 patikrintų projektų buvo veikiami šio planavimo proceso trūkumų. Todėl nebuvo aišku, ko yra siekiama ir kaip galėtų būti įvertinta, ar buvo sėkmingai įvykdyta su projektais susijusi veikla. Prasta projektų koncepcija taip pat buvo vienas veiksnių, lėmusių nustatytus patikrintų projektų trūkumus. 1 REKOMENDACIJA Komisija turėtų užtikrinti, kad projektams, kuriems skiriamos jos lėšos, būtų nustatyti aiškūs praktiniai tikslai. Tikslai, kai tai įmanoma, turėtų būti kiekybiškai apibrėžti tam, kad būtų sudarytos palankios projektų vykdymo ir priežiūros sąlygos ir Komisijai būtų suteikta naudinga grįžtamoji informacija. Turėtų būti nustatytas aiškus projektų veiklos, projektų tikslų bei platesnių tikslų ryšys. Be to, susitarime dėl įnašo nustatyti terminai turėtų būti geriau pritaikyti su projektais susijusiai aplinkai siekiant vėliau išvengti ilgų ir brangiai kainuojančių įgyvendinimo laikotarpio pratęsimų. Kadangi biudžeto išsamumo lygis yra tolesnių ataskaitų rengimo pagrindas, turėtų būti įtraukiama visa informacija, būtina finansuojamos veiklos efektyvumui įvertinti. REZULTATYVUMAS IR TVARUMAS 49. Priede parodyta, kad maždaug pusės projektų atveju buvo pasiekti bent pagrindiniai nustatyti tikslai ir kad pagrįstai galima tikėtis, jog dauguma gautų rezultatų bus ilgalaikiai su sąlyga, kad toliau neblogės saugumo ir politinė situacija. Tačiau Priede taip pat parodyta, kad buvo nustatyta rimtų su tam tikrais projektais susijusių trūkumų. Geriausių rezultatų pasiekta Sudane, kur dėl pagerėjusios saugumo situacijos Komisija gali aktyviau dalyvauti prižiūrint savo finansuojamus projektus. Tačiau daugumos į imtį įtrauktų projektų atveju planuotas įgyvendinimo laikotarpis buvo ženkliai viršytas. 50. Kadangi Komisija daugiausia kliaujasi iš JT gaunama informacija apie projektų pažangą ir pasiekimus, būtina, kad ataskaitos jai būtų teikiamos laiku ir kad jose visų pirma būtų pateikta pakankamai informacijos apie pasiektus rezultatus. Tačiau patikrinus projektus paaiškėjo, kad dauguma ataskaitų buvo teikiamos per vėlai arba jos nebuvo išsamios. 2 REKOMENDACIJA Komisija turėtų primygtinai reikalauti, kad jai reikalingos ataskaitos būtų teikiamos laiku ir toliau dėti pastangas siekiant užtikrinti, kad šiose ataskaitose būtų pateikta informacija, kurios jai reikia projektų pažangai ir sėkmei įvertinti. Komisija viso projekto vykdymo metu turėtų vykdyti tolesnius veiksmus, kurie būtų greiti, sistemingi, aiškiai paremti įrodymais ir visapusiški. Pasibaigus kiekvienam projektui Komisija turėtų įvertinti įgytą patirtį, būtiną imantis intervencinių veiksmų ateityje, ypatingą dėmesį skiriant tvarumo aspektui. EFEKTYVUMAS 51. Septynių iš 19 projektų atveju dėl informacijos trūkumo Audito Rūmams buvo labai sudėtinga vertinti efektyvumą. Daugelio projektų atveju buvo neįmanoma nustatyti, kokį darbą atliko Komisija siekdama įvertinti efektyvumą, nes jis nebuvo sistemingas ir tinkamai pagrįstas dokumentais. Daugiau dėmesio buvo skiriama sąnaudų tinkamumui finansuoti, o ne poreikiui patirti tam tikras sąnaudas. Dėl nepakankamo atskirų biudžetų, susijusių su susitarimais dėl įnašo, išsamumo sumažėjo sąnaudų pagrįstumo įvertinimo ir priežiūros mastas. Vertinant sąnaudas buvo labai mažai naudojamasi lyginamąja informacija. 52. Devynių iš 19 į imtį įtrauktų projektų atveju Audito Rūmai nustatė didelių sąnaudų atvejus nesant įrodymų, kad tai sąlygojo suteiktų paslaugų masto padidėjimą ar kokybės pagerėjimą. 3 REKOMENDACIJA Turėtų būti sistemingai atliekami sąnaudų įvertinimai, o rezultatai turėtų būti tinkamai paremiami dokumentais. Daugiau dėmesio turėtų būti skiriama efektyvumui, o vertinant sąnaudas neturėtų būti apsiribojama vien tik tinkamumo finansuoti klausimais. Kai tai yra įmanoma, turėtų būti nustatyti bendrų sąnaudų elementų orientaciniai dydžiai, kad būtų lengviau vertinti sąnaudas projektų pasiūlymuose ir finansinėse ataskaitose. Šią ataskaitą priėmė III kolegija, vadovaujama Audito Rūmų nario Jan KINŠT, 2011 m. kovo 8 d. Liuksemburge įvykusiame posėdyje. Audito Rūmų vardu +++++ TIFF +++++ Vítor Manuel da Silva Caldeira Pirmininkas [1] 2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (OL L 248, 2002 9 16, p. 1). Su išorės veiksmais susijusios IV antraštinės dalies 163 straipsnyje nurodyta, kad veiksmus Komisija gali vykdyti centralizuotai, trečioji šalis ar šalys, gaunančios finansavimą, – decentralizuotai arba jie gali būti vykdomi bendrai su tarptautinėmis organizacijomis. [2] SESV 317 straipsnyje nurodyta, kad biudžetą vykdo Komisija savo pačios atsakomybe ir atsižvelgdama į patikimo finansų valdymo principus. [3] Kelių donorų patikos fondai, kaip tai yra apibrėžta JTVP, tai – "finansavimo priemonė, kurią taikydami donorai sutelkia išteklius siekdami paremti nacionalinių prioritetų įgyvendinimą ir sudaryti palankias sąlygas JT agentūroms dirbti ir teikti darbo rezultatus glaudžiai bendradarbiaujant ir koordinuojant savo veiklą", žr. http://www.undp.org/mdtf/trustfunds.shtml. [4] Europos Komisija: Informacinis pranešimas Europos Parlamento Biudžeto kontrolės komitetui dėl kelių donorų patikos fondų, kuriems nuo 2003 m. skiriama parama iš Europos bendrijos bendrojo biudžeto (2009 2 10). [5] Pirmasis etapas buvo užbaigtas 2010 m. sausio mėn., paskelbus specialiąją ataskaitą (Europos Audito Rūmai, Specialioji ataskaita Nr. 15/2009 "Jungtinių Tautų organizacijų teikiama ES pagalba: sprendimų priėmimas ir priežiūra"). [6] Finansinio reglamento 27 straipsnyje nurodyta, kad "biudžeto asignavimai naudojami laikantis gero finansų valdymo principo, tai yra, laikantis ekonomiškumo, našumo ir efektyvumo principų". [7] FAFA 2.1 straipsnyje nurodyta, kad "specialiajame susitarime dėl įnašo nurodyta, kokia informacija turi būti pateikta Komisijai skirtose Jungtinių Tautų ataskaitose". [8] Žr. Bendrąsias ataskaitų teikimo prievolių pagal FAFA gaires. Be to, kad jose išdėstyti atitinkami FAFA straipsniai, šių gairių tikslas – teikti praktines rekomendacijas. [9] FAFA 1.1 straipsnyje nurodyta, kad: "į JT teikiamus pasiūlymus bus įtraukti tikslai ir pasiekimų rodikliai, nustatyti specialiuose susitarimuose dėl įnašo. Veiklos rezultatai bus pagrįsti konkrečiais, išmatuojamais, pasiekiamais, realistiškais ir su laiko nuoroda tikslais". [10] Finansinio reglamento 27 straipsnyje nurodyta, kad "biudžeto asignavimai naudojami laikantis gero finansų valdymo principo, tai yra, laikantis ekonomiškumo, našumo ir efektyvumo principų". [11] "Europos konsensuso dėl vystymosi" (OL C 46, 2006 2 24) 25 dalyje nurodyta, kad "ES teiks ne tik didesnę, bet ir geresnę pagalbą. Sumažinus pagalbos gavimo sandorių išlaidas, bus pagerintas bendras poveikis". -------------------------------------------------- PRIEDAS Numeris | Pavadinimas | Rezultatyvumas | Tikėtinas tvarumas | Terminų laikymasis | Efektyvumas | Suma (milijonais eurų) | Afg 1 | Priešpėstinių minų ir šaudmenų atsargų sunaikinimas | yra rimtų trūkumų | yra nedidelių trūkumų | ne | nustatyta trūkumų | 6 | Afg 2 | Parama valdymui Afganistano Islamo Respublikoje - gyventojų surašymas | nepatenkinamas | n. d. (pagrindiniai tikslai nepasiekti) | ne | nustatyta trūkumų | 15 | Afg 3 | Tolesnė rinkimams Afganistane skirta parama | nepakanka įrodymų | nepakanka įrodymų | ne | nepakanka įrodymų | 9 | Afg 4–6 | Teisėtvarkos patikos fondas, Afganistanas (LOTFA) | yra rimtų trūkumų | nepatenkinamas | taip | nepakanka įrodymų | 100 | Afg 7 | Išminavimas Afganistane | yra rimtų trūkumų | geras | taip | nustatyta trūkumų | 2 | Afg 8 | Afganų pabėgėlių Irane ir Pakistane bei grįžusių asmenų Afganistane rėmimo regioninė programa | yra nedidelių trūkumų | geras | taip | nepakanka įrodymų | 4 | Afg 9 | Afganistano priešmininių veiksmų sektoriui skirta parama | yra nedidelių trūkumų | geras | taip | nepakanka įrodymų | 20 | Irakas 1–3 | Tarptautinio rekonstrukcijos fondo priemonė Irake (IRRFI) | nepakanka įrodymų | yra nedidelių trūkumų | n. d. (Fondas) | nepakanka įrodymų | 198 | Irakas 4 | Grįžusių asmenų ir Irako viduje perkeltųjų asmenų grįžimui ir reintegracijai skirta parama | geras | n. d. (projektas dar tik pradėtas įgyvendinti) | n. d. (projektas dar tik pradėtas įgyvendinti) | nepakanka įrodymų | 6 | Sudanas 1 | Laikina nusiginklavimo, demobilizavimo ir reintegravimo programa (IDDRP) | yra rimtų trūkumų | yra rimtų trūkumų | ne | nustatyta trūkumų | 12 | Sudanas 2 | Pagalbos valdymo ir koordinavimo gebėjimų stiprinimas | yra nedidelių trūkumų | yra nedidelių trūkumų | ne | trūkumų nenustatyta | 2 | Sudanas 3 | Penktajam gyventojų surašymui suteikta parama, Sudanas | geras | geras | ne | nepakanka įrodymų | 4 | Sudanas 4 | Chartumo valstijos gebėjimų stiprinimas formuluojant ir įgyvendinant miestų planavimo politiką | yra nedidelių trūkumų | yra nedidelių trūkumų | ne | trūkumų nenustatyta | 2 | Sudanas 5 | Pietų Sudano naujos administracijos gebėjimų stiprinimas | yra rimtų trūkumų | nepakanka įrodymų | n. d. (Fondas) | nustatyta trūkumų | 2 | Sudanas 6 | Chartumo valstijos gebėjimų stiprinimas teikiant profesinio mokymo paslaugas | yra nedidelių trūkumų | yra nedidelių trūkumų | ne | trūkumų nenustatyta | 11 | Sudanas 7 | Pietų Sudano teisinių reikalų ir konstitucinės plėtros ministerijai bei teismų sistemai teikta infrastruktūrai skirta parama nepaprastosios padėties atveju | nepatenkinamas | n. d. (pagrindiniai tikslai nepasiekti) | ne | nustatyta trūkumų | 4 | Sudanas 8 | Išminavimas Pietų Sudane | yra nedidelių trūkumų | yra rimtų trūkumų | ne | nustatyta trūkumų | 5 | Sudanas 9 | Sudano gamybinio pajėgumo atkūrimo programa (SPCRP) | yra nedidelių trūkumų | n. d. (projektas dar tik pradėtas įgyvendinti) | ne | nustatyta trūkumų | 39 | Sudanas 10 | Bendruomenės lygiu vykdoma atkūrimo ir atstatymo programa (RRP) | yra nedidelių trūkumų | n. d. (projektas dar tik pradėtas įgyvendinti) | ne | nustatyta trūkumų | 51 | --------------------------------------------------